### Beslutning

Tilbagesendes Magistratsafdelingen for Børn og Unge med bemærkning, at byrådet i sit møde den 10. marts 2021 har vedtaget foranstående forslag i overensstemmelse med erklæring fra Børn og Unge-udvalget af 3. marts 2021.

Venstres og Danske Folkepartis byrådsgrupper og Bente Clausen kunne ikke tiltræde forslaget.

Beslutningsforslag fra SF

SF foreslår at

[adresse] skal ansøge undervisningsministeriet om at blive fritaget for nationale tests i skoleåret 2020/2021

Begrundelse:

Mandag d.8. februar vendte de mindste skolebørn tilbage til de Aarhusianske skoleklasser. De større må blive i hjemmeskolen et stykke tid endnu. Denne corona-tid går ud over børnenes trivsel. En undersøgelse blandt elever i 3. til 9. klasse i seks af landets kommuner, herunder [adresse], pegede på, at under lukningen i foråret savnede eleverne deres normale hverdag og vennerne. En femtedel af eleverne følte sig ensomme og en femtedel var uenige i, at de klarede sig godt med den undervisning der blev gennemført. (Signe Thorsen og Jeppe Poulsen 2020 og Ib Petersen og Signe Thorsen 2020). Det er altså enormt vigtigt at vi har et fokus på trivslen hos eleverne, og især i denne tid. Trivsel og læring kan ikke skilles ad, og trivsel er en nødvendighed for læring.

Det er besluttet at afskaffe de nationale tests efter evalueringen i 2019. Sidste år blev der udelukkende gennemført stikprøver på enkelte skoler - det er rigeligt data til at vurdere om der er sket et alvorligt læringstab. Alligevel skal alle skoler i det næste stykke tid gennemføre de nationale tests på deres elever - på trods af at testene ikke virker. Det er vist at testene ikke kan bruges til vurdering af det enkelte barn, fordi den statistiske usikkerhed er alt for stor. De nationale tests er designet til, at elever skal svare forkert på halvdelen af de spørgsmål de får. Hvorfor skal alle børn tvinges igennem disse tests igen i år? Hvor godt er det for børnenes trivsel?

Indtil sommerferien underviser skolerne efter nødundervisning. Skolernes primære opgave er, at fremme læring og trivsel hos eleverne, hvor begge dele lige nu påvirkes negativt. Lederne, lærerne, pædagogerne og eleverne skal bruge deres tid på at styrke de sociale relationer og klassefællesskabet, som har været under pres bag skærmen. Lærerne kan og vil hæve elevernes faglige niveau, hvis vi giver dem roen til det. I SF har vi tillid til at skolerne og lærerne kan prioritere hvad eleverne skal undervises i og hvad de særligt skal fokusere på i de enkelte klasser og overfor hver enkelt elev. Vi mener lærerne skal have lov at fokusere på kerneopgaven og de skal ikke spilde energi og tid på at forberede eleverne på og afholde de nationale tests. Det vil i bedste fald være spild af tid - i værste fald risikere at føre til øget mistrivsel.

Aalborg kommune har allerede ansøgt undervisningsministeriet om fritagelse. SF mener at [adresse] bør gøre det samme, og ansøge Undervisningsministeriet om fritagelse for de nationale tests i dette skoleår.

Stillet af SFs byrådsgruppe

Michael Nielsen, Herman Bruun, Yda Sørensen og Dagmar Vestergaard (ordfører på sagen)

Qvortrup & Christensen (2020). Tro på egne evner og mestringsoplevelse. København: Nationalt Centerfor Skoleforskning

Wistoft & Qvortrup (2020). Trivsel om mental sundhed – hjemmeskole under corona-krisen.(Trivsel\_og\_mental\_sundhed-corona-final\_KW\_LQ.pdf (au.dk) )

### Sagens forløb

24-02-2021 [adresse]
Fremsendes til Børn og Unge-udvalget til behandling i henhold til beslutning i byrådets møde den 24. februar 2021.
 03-03-2021 Børn og Unge-udvalget

Selma Kristiansen, Rasmus Andreasen, Dagmar Vestergaard, Emily Madsen, Kasper Vestergaard kunne tiltræde indstillingen.

Mathilde Schou kunne ikke tiltræde indstillingen.

Bente Clausen kunne ikke tiltræde indstillingen med følgende bemærkning:

*Jeg kan ikke tiltræde indstillingen pga. bekymring for, at børn med særlige behov ikke bliver opdaget i forhold til deres faglige niveau.*

 10-03-2021 [adresse]
Tilbagesendes Magistratsafdelingen for Børn og Unge med bemærkning, at byrådet i sit møde den 10. marts 2021 har vedtaget foranstående forslag i overensstemmelse med erklæring fra Børn og Unge-udvalget af 3. marts 2021.

Venstres og Danske Folkepartis byrådsgrupper og Bente Clausen kunne ikke tiltræde forslaget.